Ayatollah Khamenei na Iran 'Hitler' ne – Yariman Saudiyya - BBC News Hausa
Ayatollah Khamenei na Iran 'Hitler' ne – Yariman Saudiyya
https://www.bbc.com/hausa/labarai-42111427
Yarima mai jiran gadon ya shaidawa jaridar New York Times cewa, "Ba ma son a sake samun sabon Hitler a Iran kamar yadda ya taba faruwa a Turai," ya fada yana mai alakanta hakan da Ayatollah Ali Khamenei.
Saudiyya na takalar Lebanon- inji Hezbollah
Yarima Muhammad ya kuma yi tsokaci kan yaki da cin hanci da yake a kasarsa, inda ya ce yakin da yake yi da cin hanci ba wai yanayi ba ne don neman mukami, tun da yawancin wadanda ake zargi da aka kama sun masa mubaya'a.
Tun shekara biyu da suka gabata dai, Mohammed bin Salman, mai jiran gado, ya sake jan layi tsakanin mu'amalar kasarsa da Iran.
A farkon watan nan ne, ya zargi Iran da son jawo yaki a kasarsa, inda ya ce ita ce ta sa 'yan tawayen Yemen suka kai harin makami mai linzami babban birnin kasar, Riyadh.
Saudiyya dai kasa ce da mafi yawan mabiyanta Musulmai ne 'yan Sunni, yayin da mafi yawan 'yan Iran 'yan Shi'a ne.
Saudiyya na zargin Iran da taimakawa mayakan sa kai na Houthi masu bin tafarkin Shi'a a Yemen, inda Saudiyyar ke jagorantar wata gamayyar kawance, da ke ta tafka yaki tun shekarar 2015.
An yi ta zargin Saudiyya da damalmala rikicin da ke faruwa a Yemen, inda mutane ke cikin halin ha'ula'i, da Majalisar Dinkin Duniya ta bayyana da mafi muni da aka taba samu a duniya.
Saudiyya ta kuma yi gargadi kan yadda Iran ke shiga cikin al'amuran Iraki, inda mayakan sa kai ke fafatawa da mayakan IS, da kuma Syria, inda sojojin Iran din ke taimakon Shugaba Bashar al-Assad don ya samu nasara a yakin basasar kasar.